b'\n_START_ARTICLE_\nDavid Hay\n_START_SECTION_\nSpillerkarriere\n_START_PARAGRAPH_\nHay fikk sin ligadebut den 6. mars 1968 mot Aberdeen, og holdt frem med \xc3\xa5 spille 230 kamper for Celtic og scoret 12 m\xc3\xa5l. Han vant fem ligamesterskap, tre skotske FA-cupfinaler og \xc3\xa9n skotsk ligacup med Celtic. Etter at han hadde spilt for Skottlands landslag i Fotball-VM 1974 i Vest-Tyskland, ble han solgt til Chelsea, etter en uoverensstemmelse med Celtic. I 1979 tvang en alvorlig kneskade ham til \xc3\xa5 legge opp som fotballspiller. Han hadde ogs\xc3\xa5 hatt problemer med en l\xc3\xb8s pupille og mistet etter hvert synet p\xc3\xa5 sitt h\xc3\xb8yre \xc3\xb8ye.  Han spilte 27 landskamper totalt for Skottland.\n_START_SECTION_\nManagerkarriere\n_START_PARAGRAPH_\nHans f\xc3\xb8rste befatning med manageryrket kom da han tok over t\xc3\xb8mmene i Motherwell i 1981 etter Ally MacLeod. Han overtok for Billy McNeill som Celtic-manager i 1983, og vant den skotske FA-cupen i 1985 og Skotsk Premier League p\xc3\xa5 dramatisk vis i 1986. Celtic vant sin siste kamp 5-0 mot St Mirren p\xc3\xa5 Love Street, men var avhengige av at Hearts, som var ligaledere og favoritter til \xc3\xa5 l\xc3\xb8fte trof\xc3\xa9et, m\xc3\xa5tte tape mot Dundee p\xc3\xa5 Dens Park. Albert Kidd sikret seieren for Dundee med to m\xc3\xa5l og Celtic ble overraskende nok ligamestere. Hay trakk seg s\xc3\xa5 tilbake \xc3\xa5ret etter og gjorde det mulig for Billy McNeill \xc3\xa5 vende tilbake som Celtic-manager i 1987._NEWLINE_Sesongen 1989 var David Hay manager for den norske eliteserieklubben Lillestr\xc3\xb8m Sportsklubb. Under Hay vant Lillestr\xc3\xb8m seriemesterskapet i Norge for s\xc3\xa5 langt siste gang. I 1991-1992-sesongen var han manager for St Mirren i Paisley. Deretter trakk han seg tilbake fra et aktivt engasjement innen fotballen i nesten 11 \xc3\xa5r._NEWLINE_Hay ble s\xc3\xa5 manager for Livingston i sesongen 2003-2004, etter at han f\xc3\xb8rst hadde delt ansvaret sammen med Jim Leishman, og ogs\xc3\xa5 hadde v\xc3\xa6rt sportsdirekt\xc3\xb8r i klubben, og hadde tatt over for Marcio Maximo Barcellos etter bare ni kamper av sesongen. Han vant s\xc3\xa5 den skotske ligacupen med klubben, selv om den hadde blitt satt under administrasjon.  Han ble l\xc3\xb8st fra kontrakten mot slutten av sesongen og ble erstattet av Allan Preston, en av hans f\xc3\xb8rstelagstrenere, av den nye styreformannen Pearse Flynn fra Lionheart Consortium.  Senere ble han utnevnt til manager for Dunfermline Athletic, der han igjen jobbet sammen med Jim Leishman, en annen tidligere Livingston-manager. Hays periode med Dunfermline ble imidlertid ikke videre gledelig, siden han ble en av de minst popul\xc3\xa6re managerne i klubbens historie (delvis pga. at han erstattet den sv\xc3\xa6rt popul\xc3\xa6re og suksessfulle Jimmy Calderwood), og han fikk sparken mot slutten av sesongen. Det hadde da sett ut til at klubben ville rykke ned fra skotsk Premier League, selv om det skulle vise seg at Jim Leishman (som tok over for Hay) maktet \xc3\xa5 redde klubbens eliteseriestatus i l\xc3\xb8pet av de resterende kampene._NEWLINE_Davie Hay sluttet seg igjen til Livingston den 16. juni 2008, men denne gangen i rollen som r\xc3\xa5dgiver.'